Fikk penger til «traktor-rock» * Ikke anbefalt av fylkeskommunen * Mannen var varaordfører

STASELIG BRYLLUPSFEST: Liv Signe Navarsete og Lars Petter Nesse giftet seg i London i mai 2009. Senere på sommeren var det bryllupsfest i Lærdal med over 100 gjester. Foto: Odd Helge Brugrand/VG

Navarsete ga 500.000 til hjemkommunen

Kommunalminister Liv Signe Navarsete (Sp) ga kommunen der ektemannen var varaordfører 500.000 kroner - stikk i strid med anbefalingen fra fylkeskommunen.

Lars M. Glomnes

Ellen S. Viseth

Oppdatert 31. mars 2012

Artikkelen er over åtte år gammel

- Det har vært et krevende arbeid å plukke ut de beste av hele 182 søknader. En av disse ligger i Lærdal i Sogn og Fjordane, sa kommunal- og regionalminister Liv Signe Navarsete (Sp) i en pressemelding 5. september i fjor høst - én uke før kommunevalget.

Senterpartilederen nevnte ikke at Lærdal er hennes egen hjemkommune, og at mannen hennes, Lars Petter Nesse (Sp), på det tidspunktet var varaordfører der.

Hun sa heller ikke noe om at Lærdals prosjekt ikke ble rangert blant de ti beste i Sogn og Fjordane, da fylkeskommunen i fjor vurderte 26 søknader, og erklærte seg heller ikke inhabil i saksbehandlingen.

Fylkeskommunen hadde prioritert ti andre prosjekter da de sendte over sine anbefalinger 24. mai i fjor. Det bekrefter fylkeskommunen overfor VG.

Let selv! Hjelp oss å granske statsrådenes pengebruk

Gir feil inntrykk

Høyres representant i Stortingets kontroll- og konstitusjonskomité synes saken lukter.

- Med tanke på at ektemannen var varaordfører, ville det vært fornuftig å erklære seg inhabil. Da unnlater man å gi inntrykk av at dette er penger som gis til «en selv», sier Per-Kristian Foss til VG.

FAKSIMILE: VG satte fokus på Navarsetes utdeling av Bolyst-midler også i valgkampen. I løpet av kommunevalgkampen kom hun med mer enn 30 tildelinger.



- Det er bedre å erklære seg inhabil en gang for mye enn en for lite, for å unnlate å gi inntrykk av at penger deles ut til venner. Men det er tydelig at denne tenkningen er helt fremmed i regjeringen, og det overrasker meg, fortsetter Foss.

Om prosjektet fra Ungdomsrådet i Lærdal skriver fylkeskommunen:

«Det kan være noe nyskapende i at så stor del av prosjektet blir gjort av ungdommen selv, men tiltakene i seg selv er ikke så nyskapende. Satsingene har mer form av arrangementer og ungdomstilbud, og ikke så mye av oppstarting av virksomheter».

Fylkeskommunen sa nei.

- Det som var vanskelig her, var at det i stor grad baserte seg på at ungdommen selv skulle gjøre arbeidet. Det var relativt stort antall dugnadstimer, sier seniorrådgiver Geir Lyngaas i fylkeskommunen i Sogn og Fjordane til VG.

Men da Navarsete hadde konkludert var likevel Ungdomsrådet i Lærdal blant de 44 prosjektene som fikk penger.

De fikk 200.000 kroner i 2011 med plan om 300.000 til i år.

- Ikke problematisk

De fire andre prosjektene i Sogn og Fjordane som fikk penger, sto alle på prioriteringslisten fra fylkeskommunen.

Lærdal-pengene skal gå til blant annet et sommerjobbprosjekt, traktorrock, konserter, kulturell nettverksbygging og lokalmat.

Kommunal- og regionaldepartementet sier det ikke er problematisk at Navarsete delte ut penger til ektemannens kommune.

- Statsråden anså ikke dette for å være et habilitetsproblem. Det ble derfor ikke foretatt noen nærmere habilitetsvurdering. Hennes mann hadde et tillitsverv som varaordfører i kommunen. Han har ingen fordel, hverken personlig eller økonomisk, av prosjektstøtten til kommunen. Han er heller ikke direkte involvert i prosjektet, skriver kommunikasjonssjef Liv Merete Wiker i en e-post til VG.

Navarsete selv vil ikke kommentere saken. Lars Petter Nesse besvarte i går ikke VGs henvendelser. Etter kommunevalget høsten 2011 er han ikke lenger varaordfører.

Departementet forsvarer unntaket fra fylkeskommunens anbefaling med hensynet til helheten, og en mangel på ungdomstiltak.

- Vi tildelte midler til prosjektet ut fra en helhetlig vurdering. At dette prosjektet har fokus på ungdom ble vurdert som særlig positivt, skriver Wiker.

Habilitetsekspert Jan Fridthjof Bernt tror Navarsete-tildelingen holder vann juridisk, men at det ikke trenger være helt frikjennende.

- Det kan være avgjørelser som er mer eller mindre kritikkverdige på grunn av nærhet eller kontakt, uten at noen har vært inhabile. Jusen kan aldri erstatte etiske og politiske vurderinger og kritikk, sier jusprofessor Bernt til VG.

Den første lesersaken

Denne saken har utspring fra et tips fra en leser, som selv har gransket statsrådenes pengebruk på VG Nett.

VG gikk torsdag ut og inviterte leserne til å bli med på å granske statsrådenes pengebruk. Fredag kveld var det kommet inn nærmere 200 tips. Dette er den første saken som har sitt utspring i lesernes egne tips.

Derfor vil VGs sjefredaktør at du skal granske tildelingene til departementene.

- Det var nettopp dette vi trodde skulle skje. Her bruker leserne sin lokalkunnskap og ser på listene med et nytt blikk, sier Espen Egil Hansen, redaktør for VGs digitale produkter.

Her kan også hjelpe VG med å granske statsrådenes pengebruk

- Mange av tipsene er det grunn til å se nærmere på. Det er ikke nødvendigvis snakk om store skandaler, men sakene er med på å belyse om det er likhet for alle som søker på penger fra staten, eller om det er en fordel å kjenne noen. Dette er et prosjekt det vil komme mer journalistikk ut av, tror Hansen.

Publisert: 31.03.12 kl. 10:33 Oppdatert: 31.03.12 kl. 10:53